**РАЗХОДИ ЗА ПРИДОБИВАНЕ НА ДЪЛГОТРАЙНИ МАТЕРИАЛНИ АКТИВИ**

**В ОБЛАСТ СЛИВЕН ПРЕЗ 2022 ГОДИНА**

По окончателни данни през 2022 г. извършените разходи за придобиване на дълготрайниматериални активи (ДМА)са 389.3 млн. лв., което е със 74.0% повече в сравнение с 2021 година.

Най-голям обем инвестиции в ДМА са вложени в сектор „Индустрия” - 155.1 млн. лв., или 39.9% от общия обем на направените инвестиции през годината. Спрямо 2021 г. показателят бележи ръст от 126.3%. На второ място е сектор „Селско, горско и рибно стопанство“ със 79.5 млн. лв., или 20.4% от общия обем, като се отчита увеличение от 57.4% спрямо 2021 година. Разходите за ДМА в сектор „Търговия, транспорт, хотелиерство и ресторантьорство” са 63.6 млн. лв., или 16.3%, като спрямо 2021 г. инвестициите в сектора се увеличават с 40.5%.

**Фиг. 1. Структура на разходите за придобиване на дълготрайни материални активи**

**по икономически дейности в област Сливен през 2021 и 2022 година**

Регистрирана е промяна и в структурата на извършените разходи за придобиване на дълготрайни материални активи през 2022 г. по видове. Спрямо 2021 г. се наблюдава ръст на относителният дял на направените инвестиции за други разходи с 4.3 процентни пункта и за сгради, строителни съоръжения и конструкции с 3.3 процентни пункта. Същевременно се наблюдава намаление на относителния дял на разходите за машини, производствено оборудване и апаратура - с 5.3 процентни пункта и за транспортни средства - с 1.2 процентни пункта.

**Фиг. 2. Структура на разходите за придобиване на дълготрайни материални активи**

**по видове в област Сливен през 2021 и 2022 година**

**Методологични бележки**

**Разходите за придобиване на ДМА** през отчетния период включват фактически извършените разходи за закупуване на земя и за изграждане на сгради, строителни съоръжения и конструкции чрез възлагане и по стопански начин, за доставка и монтаж на ДМА, за закупуване на машини, съоръжения, оборудване и транспортни средства, за геоложки и хидроложки проучвания, за проучвателни и проектантски работи, обслужващи строителството и други разходи, свързани с придобиването на ДМА.

В обема на разходите за придобиване на ДМА не се включват текущите разходи по поддържане на наличните ДМА.